LeitarorðÝttu á enter til að leita eða ESC til að loka Stök frétt 15. nóvember . 2011 | 17:20 Umhverfisstofnun endurskoðar ákvörðun um dagsektir Umhverfisstofnun hefur endurskoðað ákvörðun um álagningu dagsekta á Vestmannaeyjabæ vegna ófullnægjandi mengunarvarna sorporkustöðvar bæjarins . Tilgangur dagsektanna var að knýja fram úrbætur í mengunarvörnum sorporkustöðvarinnar varðandi ryk , úrgangsvatn og neyðaráætlun . Í bréfi dagsettu 9. maí sl. þar sem ákvörðun um álagningu dagsekta var tilkynnt Vestmannaeyjabæ er hin formlega úrbótakrafa miðuð við ryk í útblæstri þó svo að í bréfinu sé einnig ítarlegri umfjöllum um aðra mengunarþætti . Dagsektirnar voru lagðar á frá 1. júlí sl . Þann 6. júlí skilaði Vestmannaeyjabær inn mæliniðurstöðum sem sýndu að útblásturgildi fyrir ryk var komið inn fyrir skekkjumörk . Við það tækifæri lækkaði Umhverfisstofnun dagsektirnar en felldi þær ekki niður enda var litið svo á að þær væru einnig til komnar vegna annarra mengunarþátta . Vestmannaeyjabær gerði athugasemd við þessa túlkun . Að vel athuguðu máli hefur Umhverfisstofnun fallist á að skort hafi á skýrleika ákvörðunarinnar hvað varðar þau frávik frá starfsleyfi sem ákvörðun um álagningu dagsekta tók til að öðru leyti en varðar ryk í útblæstri . Dagsektir hafa því verið endurreiknaðar og leiðréttar og leggjast einungis á frá 1. júlí til og með 5. júlí 2011 , samtals kr. 125.000 . Samhliða framangreindri ákvörðun fylgir Umhverfisstofnun eftir að bætt verði úr öðrum atriðum sem er ábótavant í mengunarvörnum sorporkustöðvarinnar . Stofnunin hefur sent Vestmannaeyjabæ kröfu um úrbætur og áform um áminningu vegna þessa , þar sem meðal annars er farið fram á að nýjar mælingar verði gerðar á díoxíni í úrgangsvatni stöðvarinnar .